10 हजार बूथों पर 15 साल से हार रही पार्टी, ज्यादातर SC-ST प्रभाव वाले
Rajasthan Vidhan Sabha Election 2023 - विधानसभा चुनावों में जीत हासिल करने के लिए भाजपा ने पिछले तीन साल के विधानसभा चुनावों में एक-एक सीट के परिणाम का एनालिसिस किया है। इस एनालिसिस में कई तथ्य सामने आए।
विधानसभा चुनावों में जीत हासिल करने के लिए भाजपा ने पिछले तीन साल के विधानसभा चुनावों में एक-एक सीट के परिणाम का एनालिसिस किया है। इस एनालिसिस में कई तथ्य सामने आए।
ऐसे में इस बार इन कमजोर बूथों पर SC-ST को साधने के लिए भाजपा ने खास एक्शन प्लान बनाया है।
पढ़िए- पूरी रिपोर्ट…
जब भी भाजपा सत्ता से बाहर हुई, उसका बड़ा कारण : SC-ST वोट कम मिले
2023 के चुनाव में भाजपा वो कोई गलती नहीं दोहराना चाहती, जो वह पिछले चुनावों में कर चुकी। यही कारण है कि प्रदेश संगठन महामंत्री चंद्रशेखर की मॉनिटरिंग में स्ट्रैटजी पर काम हो रहा है। भाजपा इस बार SC-ST वर्ग के मतदाताओं को अपने पक्ष में करने पर पूरा जोर लगा रही है। सबसे खास ध्यान इस बात का है कि किस तरह ऐसे वोटर्स को कन्वर्ट किया जाए जो अभी तक कांग्रेस और अन्य दलों से जुड़े हैं।
भाजपा ने जिन 100 कमजोर सीटों पर खास रणनीति बनाई है, उनमें से प्रत्येक सीट पर 100 बूथ ऐसे चिह्नित किए हैं, जहां SC-ST वर्ग के मतदाताओं की संख्या 300 से लेकर 800 तक है। यानी 100 सीटों पर 10 हजार बूथ टारगेट किए गए हैं।
इन दस हजार बूथों पर SC-ST वर्ग से ही एक-एक वॉलंटियर लगाकर भाजपा ने ग्राउंड वर्किंग कराई। इन वॉलंटियर्स को टास्क दिया गया कि वे प्रत्येक बूथ से ऐसी डिटेल एकत्र करें कि वहां कौन-कौन इंफ्लूंएसर हैं? वहां के सामाजिक रिश्ते किन--किन क्षेत्रों में हैं? उस बूथ में प्रभावी नेता कौन है? विरोधी पार्टी का प्रभावी नेता कौन है? उसका उसी पार्टी में प्रतिद्वंद्वी कौन है?
दस हजार बूथों पर जिन कार्यकर्ताओं को तैनात किया गया है उनको पहले भीम वॉलंटियर्स, बाद में नया नाम नमो वॉलंटियर्स दिया गया। ये वॉलंटियर्स सभी बूथों से पार्टी की ओर से तय किए गए फोकस पॉइंट्स पर डिटेल जुटाकर पार्टी तक पहुंचा चुके हैं। अब यहां वर्किंग शुरू कर दी गई है। सभी बूथों पर तय पॉइंट्स पर काम करने और मॉनिटरिंग के लिए बूथ पालक और बूथ प्रभारी तैनात किए गए हैं।
SC-ST प्रभाव वाले बूथों के लिए बीजेपी का प्लान
खबर में आगे बढ़ने से पहले नीचे दिए पोल में हिस्सा लेकर अपनी राय देते चलिए... 
ज्यादातर बूथों पर लोकसभा में जीत रही BJP
भाजपा की स्टडी में एक बात यह भी चौंकाने वाली सामने आई कि चिह्नित किए गए 10 हजार बूथों पर भाजपा विधानसभा चुनाव में हार जाती है, लेकिन 2014 और 2019 के लोकसभा चुनाव में वह इनमें से अधिकतर बूथों पर जीती है।
इन बूथों के चयन का यही आधार है कि जब लोकसभा में ज्यादातर बूथों पर जीत मिल रही है तो विधानसभा चुनाव में भी स्थानीय समीकरणों को ठीक करके जीत हासिल की जा सकती है। क्योंकि एक्सपट्‌र्स का कहना है कि लोकसभा में स्थानीय मुद्दे इतने अहम नहीं होते, लेकिन विधानसभा चुनाव में सबसे अहम स्थानीय मुद्दे ही होते हैं।
बूथों पर जिन वोटर्स को भाजपा अब तक अपनी रणनीति में कन्वर्ट करने में सफल रही है उनको जब बड़े नेताओं की सभाएं या पार्टी के बड़े आयोजन होते हैं तो वहां ले जाने पर प्राथमिकता दी जा रही है। पिछले दिनों भरतपुर में अमित शाह का कार्यक्रम हुआ वहां भी चयनित बूथों से भीड़ जुटाई गई थी। ऐसा इसलिए ताकि इन बूथों पर BJP का प्रभाव कायम किया जाए और जिन लोगों को कार्यक्रम में ले जाया वे वापस आकर भाजपा की माउथ पब्लिसिटी में सहयोग करें।
भाजपा के प्रदेश उपाध्यक्ष मुकेश दाधीच कहते हैं- हम जिस रणनीति पर काम कर रहे हैं, यह सिर्फ सरकार वापस बनाने का ही फॉर्मूला नहीं है बल्कि यह भाजपा को अजेय बनाने का फॉर्मूला है। पार्टी चाहती है कि निचले स्तर तक इतनी बारीकी से वर्किंग हो कि आने वाले कई सालों तक भाजपा की सरकार रहे।
100 सीटें किस-किस जिले की जहां बीजेपी फोकस कर रही?
भाजपा ने जिन 100 सीटों पर 100-100 बूथ सलेक्ट किए हैं उनमें पूर्वी राजस्थान, शेखावाटी, मारवाड़ की ज्यादा सीटें हैं। जिलावार देखें तो अलवर की 11 सीटें, भरतपुर की 7, धौलपुर की 4, करौली की 4, दौसा की 5, सवाईमाधोपुर की 4, झुन्झुनूं की 7, सीकर की 8, चुरू की 6, गंगानगर की 3, हनुमान गढ़ की 2, बीकानेर की 4, नागौर की 10, जोधपुर की 10, बाड़मेर की 7, डूंगरपुर की 4, बांसवाड़ा की 5 सीटें शामिल हैं।
सीटवार बात करें तो भाजपा उन 76 सीटों पर इस बार ज्यादा काम कर रही है, जहां वह पिछले 3 में से 2 चुनाव हारी। इनमें बस्सी, सादुलशहर, गंगानगर, करणपुर, रायसिंहनगर, हनुमानगढ़, भादरा, कोलायत, लूणकरणसर, श्रीडूंगरगढ़, नोखा, सादुलपुर, सरदारशहर, सुजानगढ़, मंडावा, उदयपुरवाटी, धोद, सीकर, नीमकाथाना, श्रीमाधोपुर, दूदू, आमेर, जमवारामगढ़, हवामहल, सिविल लाइंस, बगरू, तिजारा, बानसूर, अलवर ग्रामीण, कामां, डीग-कुम्हेर, हिंडौन, करौली, बांदीकुई, महुआ, दौसा, गंगापुरसिटी, बामनवास, सवाईमाधोपुर, खंडार, निवाई, टोंक, देवली-उनियारा, किशनगढ़, मसूदा, केकड़ी, लाडनूं, डीडवाना, जायल, खींवसर, नावां, ओसियां, लूणी, पोकरण, शिव, बायतू, पचपदरा, गुढ़ामलानी, चौहटन, खैरवाड़ा, डूंगरपुर, सागवाड़ा, चौरासी, बांसवाड़ा, कुशलगढ़, बेगूं, निंबाहेड़ा, मांडल, सहाड़ा, हिंडौली, पीपल्दा, सांगोद, कोटा नोर्थ, अंता, किशनगंज, बारां-अटरू, राजाखेड़ा सीट शामिल है।
इसके साथ ही 37 में से उन 24 सीटों पर भाजपा एससी-एसटी बूथों पर काम कर रही है, जो पिछले तीन में से एक बार हारी है। इनमें जोधपुर, बिलाड़ा, पिलानी, खंडेला, विराटनगर, शाहपुरा, झोटवाड़ा, किशनपोल, आदर्शनगर, चाकसू, मेड़ता, डेगाना, परबतसर, मारवाड़ जंक्शन, लोहावट, शेरगढ़, भोपालगढ़, जैसलमेर, सिरोही, प्रतापगढ़, भीम, नाथद्वारा सीट शामिल है।